Pensjonistforbundets innspill til Familie- og kulturkomiteen

**Høring om statsbudsjettet 25. og 27. oktober 2022**

**Den kulturelle spaserstokken, KDDs budsjett, kapittel 572, fylkeskommuner**

Den kulturelle spaserstokken er en del av rammetilskuddet til fylkeskommunene. Den er ikke synligjort i statsbudsjettet eller prioritert på annen måte. Vi vet at den er på om lag 35 millioner kroner i året. Pensjonistforbundet har i en årrekke påpekt at summen er for lav i forhold til behovet, samt at midlene også burde gå til eldre utenfor institusjon. Vi gjentar derfor vårt krav om at midlene dobles (dvs. til om lag 70 millioner kroner) og kan benyttes til både eldre på institusjon og hjemmeboende eldre. I tillegg har vi bedt om at midlene blir en egen øremerket post på Kultur- og likestillingsdepartementets budsjett. I Hurdalsplattformen står det at regjeringen vil «gjeninnføre Den kulturelle spaserstokken på statsbudsjettet.». Vi ber om at Stortinget påser at Regjeringen følger opp dette løftet.

 **TryggEst Vi viser til kap. 765, post 75. og kap 765, post 21,**

 TryggEst har vist seg som en effektiv og god metode for å avdekke vold i nære relasjoner. Pensjonistforbundet ønsker at alle kommuner skal ta i bruk og innføre TryggEst-modellen, og vi ønsker at det skal skje så raskt som mulig.  Det vil ha stor betydning for risikoutsatte voksnes trygghet i hverdagen, og som verktøy for kommunene i forebyggings- og avdekkingsøyemed. I 2022 ble det bevilget 10,2 mill. kroner til TryggEst over Kultur- og likestillingsdepartementets kap. 351, post 70. I 2023 foreslås det å styrke TryggEst ytterligere ved i tillegg å bevilge 3 mill. kroner over kap. 765, post 21. Pensjonistforbundet har i sine krav til statsbudsjettet 2023 fremmet at «en årlig sum på rundt 20 millioner i 4 til 5 år vil bidra til at et større antall kommuner tilslutter seg modellen og kan bli selvgående TryggEst-kommuner.».

Pensjonistforbundet er glad for at regjeringen foreslår å øke bevilgningen til TryggEst med 3 millioner kroner, men krever at denne satsningen styrkes med ytterligere midler for å styrke det viktige arbeidet med å forebygge, avdekke og håndtere vold mot risikoutsatte voksne.